
A koronavírus-járvány hatására kialakuló légiközlekedési átrendeződés egy regionális repülőtér (Debrecen International Airport) példájának vizsgálatával

A koronavírus járvány által legnagyobb mértékben sújtott ágazatok közé tartozik a légi közlekedés, amely az elmúlt évtizedben megfigyelhető szárnyalás után 2020-ban és 2021-ben igen jelentős visszaesést volt kénytelen elszenvedni. Ennek szellemében a dolgozatom célja a koronavírus-járvány hatására a Debreceni Nemzetközi Repülőtér utasforgalma átalakulásának a bemutatása.
A dolgozat megírása közben többfajta adatbázist használtam fel. Az elméleti rész megírása során támaszkodtam a témában megjelent magyarországi és nemzetközi szakirodalomra, valamint a különböző légi közlekedéssel foglalkozó nemzetközi szervezetek hivatalos kiadványaira. A járvány debreceni repülőtér forgalmára kifejtett hatásának elemzésekor az elsődleges információforrást a KSH Hivatal Tájékoztatási adatbázisa jelentette A folyamatok hátterének feltárása során támaszkodtam az INTERNET-es fórumokon a témában megjelent cikkekre, saját tapasztalataimra és a repülőtéren dolgozók véleményére.
A Debreceni Nemzetközi Repülőtér helyzetét tekintve megállapítható, hogy a többi légikikötőhöz hasonlóan őt is nagymértékben sújtotta a koronavírus járvány. A 2020-es év az első három hónap szárnyalása következtében még igen jó mutatókat hozott, 2021-ben ugyanakkor a 2019-es csúcshoz képest közel 90%-kal csökkent az utasok száma. A járatok jellegét tekintve 2020 és 2021 között jelentős különbségek figyelhetők meg: 2020-ban csaknem kizárólagos szerepet töltöttek be a menetrendszerinti járatok, míg 2021-ben megnőtt a charter és egyéb forgalom jelentősége. Az utasforgalom hónapok szerinti megoszlásának vonatkozásában megszűnt a békebeli, a keresletet tükröző megoszlás, és alapvetően az életben lévő korlátozások hatása ismerhető fel.
A változások hatására az egyes célállomások jelentősége is módosult. London/Luton továbbra is kiemelkedő szerepet töltött be, mellette ugyanakkor fokozatosan nőtt Eindhoven és Párizs/Beauvais jelentősége, valamint 2021-ben igen nagy népszerűségnek örvendtek a nyári nyaralóhelyekre irányuló járatok. A járatok kihasználtsági mutatói mind az egyes hónapok, mind pedig a desztinációk viszonylatában igen nagy eltéréseket mutattak, általánosnak tekinthetők ugyanakkor a 2019-es évhez képest alacsonyabb értékek.
A koronavírus okozta forgalom-csökkenés igen érzékenyen érintette a légikikötőt üzemeltető Debreceni International Airport Kft. működését. A vállalat többfajta lépést tett helyzetének rendezése érdekében, amelyek bizonyos mértékben segítették a válság hatékony kezelését.



